Germania 1933. Asta mi-a țâșnit în minte la auzul știrii că ministrul Educației, Pop, desființează comisia de analiză a doctoratelor cu 24 de ore înainte ca aceasta să se pronunțe asupra acuzațiilor de plagiat aduse premierului Ponta.

Germania 1933. Asta mi-a țâșnit în minte la auzul știrii că ministrul Educației, Pop, desființează comisia de analiză a doctoratelor cu 24 de ore înainte ca aceasta să se pronunțe asupra acuzațiilor de plagiat aduse premierului Ponta. Așa proceda guvernul nazist al noului cancelar, Adolf Hitler, bazându-se pe sprijinul popular: desființa pe loc orice organism statal sau persoană care nu striga suficient de repede „Heil!”.

Și asta se întâmplă după ce Comisia de Etică, așteptată să se pronunțe în cazul de plagiat al fostului ministru Mang, a fost schimbată. După ce ministrul Justiției, Corlățean, a acuzat de incompatibilitate membri ai Curții Constituționale, imediat ce această instanță a decis că la Bruxelles e constituțional să meargă președintele, nu premierul.

Sunt semne imposibil de confundat ale totalitarismului – noi nu polemizăm, noi te desființăm.

Ca să-ți dai pe loc seama că e vorba de un plagiat primitiv în „teza” lui Ponta nu e nevoie să fii expert, jurist, nu știu ce specialist, cum repetă în neștire diversioniștii de serviciu. E suficient să fii o gospodină sau un școlar care știe să scrie și să citească. Practica de veacuri a plagiatului presupune plasarea unor fragmente de lungime rezonabilă, fără ghilimele și trimiteri la subsol, în textul, totuși, al celui care semnează cartea. Or, în acest sens, V. Ponta nici măcar n-a plagiat – niște slugi, eventual universitare, i-au xeroxat pur și simplu zeci de pagini întregi din alte cărți.

Dar pot să înțeleg că până acum un cetățean al acestei țări alegea să rămână relativ indiferent față de hoția lui Ponta – „Domne, e știință înaltă acolo, legi, drept, documente, doctori, ce ne pricepem noi, să zică specialiștii”. În schimb, a aștepta ca guvernul să-ți mai dea niște bani la pensie sau la salariu și a te face că nu vezi sfidarea monstruoasă a democrației și bunului simț la care se dedă actuala putere înseamnă să fii cârdaș de gloată, nu cetățean al unei țări.

Cât îi privește pe cei ce se străduiesc public cu servilism, tupeu sau disperare să camufleze această rușine națională numită doctor Ponta văd că nu sunt conștienți sau puțin le pasă că V. Ponta nu va fi o veșnicie prim-ministru și că se compromit definitiv în fața istoriei – care nu poate fi desființată ca o comisie.